b'\n_START_ARTICLE_\nPary\xc5\xbeiaus Dievo Motinos katedra\n_START_SECTION_\nIstorija\n_START_PARAGRAPH_\nPary\xc5\xbeiaus Dievo Motinos katedra i\xc5\xa1kilo vietoj senosios bazilikos, kuri, kaip ir daugelis kit\xc5\xb3 krik\xc5\xa1\xc4\x8dionyb\xc4\x97s paminkl\xc5\xb3, buvo pastatyta gal\xc5\xb3-rom\xc4\x97n\xc5\xb3 \xc5\xa1ventyklos vietoje. \xc4\xaek\xc5\xabrus Pary\xc5\xbeiaus vyskupij\xc4\x85, vyskupas Morisas de Siuli 1163 m. prad\xc4\x97jo statyti miesto katedr\xc4\x85. Statyba truko beveik 200 met\xc5\xb3 (katedra baigta 1345 m.). Pagrindin\xc4\x97s statyb\xc5\xb3 med\xc5\xbeiagos \xe2\x88\x92 akmuo ir medis._NEWLINE_Katedros ilgis \xe2\x88\x92 130 m, plotis \xe2\x88\x92 48 m, skliaut\xc5\xb3 auk\xc5\xa1tis \xe2\x88\x92 35 m, bok\xc5\xa1to smail\xc4\x97 \xe2\x88\x92 90 m. Vienu metu joje gali tilpti apie 9 t\xc5\xabkst. maldinink\xc5\xb3. Penkianav\xc4\x97s katedros viduje yra 29 koply\xc4\x8dios, kuriose nema\xc5\xbeai XVII\xe2\x88\x92XVIII a. meno k\xc5\xabrini\xc5\xb3. Ties skersine nava \xe2\x88\x92 13 m skersmens lang\xc5\xb3 vitra\xc5\xbeai. \xc5\xa0iaurin\xc4\x97s pus\xc4\x97s rozet\xc4\x97 i\xc5\xa1likusi i\xc5\xa1 XIII a. Centre esan\xc4\x8di\xc4\x85 Dievo Motinos fig\xc5\xabr\xc4\x85 supa Senojo Testamento persona\xc5\xbeai. Pietin\xc4\x97 rozet\xc4\x97, kurioje vaizduojamas angel\xc5\xb3 ir \xc5\xa1vent\xc5\xb3j\xc5\xb3 apsuptas Kristus, restauruota XVIII a. Centrinio altoriaus Pietos autorius \xe2\x88\x92 pranc\xc5\xabz\xc5\xb3 skulptorius N. Kustu (1658\xe2\x88\x921733). Mediniai dro\xc5\xbein\xc4\x97ti klauptai \xe2\x88\x92 Liudviko XIII dovana katedrai._NEWLINE_Katedros lobyne saugomi liturginiai indai, drabu\xc5\xbeiai, relikvijos (er\xc5\xa1k\xc4\x97\xc4\x8di\xc5\xb3 vainikas, \xc5\xa0v. Kry\xc5\xbeiaus dalel\xc4\x97, vinis). _NEWLINE_Katedr\xc4\x85 kasmet aplanko apie 15 milijon\xc5\xb3 turist\xc5\xb3. Skirtingomis savait\xc4\x97s dienomis galima dalyvauti nemokamoje ekskursijoje po ba\xc5\xbeny\xc4\x8di\xc4\x85, kuri vyksta \xc4\xafvairiomis kalbomis._NEWLINE_2019 m. baland\xc5\xbeio 15 d. katedr\xc4\x85 suniokojo \xc4\xafsipliesk\xc4\x99s gaisras.'